
REFERAT DE APROBARE
la proiectul de hotărâre privind înființarea Serviciului Public de Utilități Buhuși
Primarul Orașului Buhuși, 
Supun analizei și aprobării Consiliului Local al Orașului Buhuși proiectul de hotărâre privind înființarea Serviciului Public de Utilități Buhuși, serviciu public de interes local, specializat, cu personalitate juridică, în subordinea Consiliului Local al Orașului Buhuși, potrivit art. 28 alin. (2) lit. a) din Legea nr. 51/2006 a serviciilor comunitare de utilități publice, republicată, cu modificările și completările ulterioare.
Considerații privind oportunitatea și necesitatea proiectului
Orașul Buhuși are obligația de a asigura, la nivel local, organizarea și funcționarea serviciilor comunitare de utilități publice, cu respectarea principiilor continuității, calității, eficienței, accesibilității și protecției mediului. În acest context, este necesară existența unei structuri locale capabile să asigure în mod coordonat activitățile de salubrizare aferente domeniului public și privat al orașului.
Prin Hotărârea Consiliului Local al Orașului Buhuși nr. 138/31.07.2026 a fost reziliat contractul de delegare a gestiunii nr. 5367/12.11.2007, încheiat cu operatorul S.C. GYNDAY S.R.L. Ca urmare, activitatea de colectare și transport al deșeurilor municipale și cea de salubrizare stradală se asigură în prezent în regim de urgență, în temeiul stării de alertă prelungite prin Hotărârea Comitetului Județean pentru Situații de Urgență Bacău nr. ……… / ……………… .
Potrivit art. 2 alin. (8) din Legea nr. 101/2006 a serviciului de salubrizare a localităților, republicată, transportul deșeurilor municipale se efectuează numai de către operatorii licențiați care au contract de delegare a gestiunii sau, în cazul gestiunii directe, hotărâre de dare în administrare. Înființarea operatorului constituie, prin urmare, condiția necesară pentru revenirea la un cadru legal de prestare a serviciului și pentru asigurarea continuității acestuia.
Prin Hotărârea Consiliului Local al Orașului Buhuși nr. ______ din data de ______________ a fost aprobat Studiul de oportunitate pentru stabilirea modalității de gestiune a serviciilor de salubrizare, document în care au fost analizate variantele de organizare și de prestare a activităților de interes local.
Potrivit concluziilor Studiului de oportunitate, soluția gestiunii directe este oportună pentru activitățile de colectare și transport al deșeurilor municipale, salubrizare stradală și deszăpezire. Această modalitate permite autorității administrației publice locale să păstreze controlul direct asupra modului de organizare și furnizare a serviciilor, să adapteze operativ activitățile la nevoile comunității, să utilizeze eficient logistica pe care o deține și să urmărească îndeplinirea obligațiilor de continuitate, regularitate și calitate.
În același timp, concluziile studiului evidențiază avantajele constituirii unei structuri publice locale, prin utilizarea coordonată a resurselor umane, materiale și financiare, prin apropierea deciziei de beneficiarii serviciilor și prin posibilitatea monitorizării directe a costurilor și a rezultatelor. Gestiunea directă contribuie, de asemenea, la realizarea interesului public local și la intervenția rapidă în situații care impun măsuri de salubrizare sau deszăpezire.
Obiectul proiectului de hotărâre
Proiectul de hotărâre propune înființarea Serviciului Public de Utilități Buhuși, ca serviciu public de interes local, specializat, cu personalitate juridică, în subordinea Consiliului Local al Orașului Buhuși, cu activitate financiar-contabilă și patrimoniu propriu, autonomie funcțională și financiară, precum și cu buget de venituri și cheltuieli întocmit în condițiile legii.
Serviciul va avea ca obiect principal realizarea în gestiune directă a serviciului de salubrizare în Orașul Buhuși, cuprinzând următoarele activități:
a) colectarea separată și transportul separat al deșeurilor municipale și al deșeurilor similare provenind din activități comerciale din industrie și instituții, inclusiv fracții colectate separat, fără a aduce atingere fluxului de deșeuri de echipamente electrice și electronice, baterii și acumulatori;
b) măturatul, spălatul, stropirea și întreținerea căilor publice, inclusiv colectarea și transportul deșeurilor de pământ și pietre provenite de pe căile publice și a deșeurilor provenite din coșurile stradale la depozitele de deșeuri și/sau la instalațiile de tratare;
c) curățarea și transportul zăpezii de pe căile publice și menținerea în funcțiune a acestora pe timp de polei sau de îngheț;
d) colectarea separată și transportul separat al unor tipuri de deșeuri generate ocazional, respectiv deșeurile din construcții provenite din locuințe, deșeurile voluminoase, deșeurile municipale abandonate și deșeurile din construcții abandonate.
Proiectul de hotărâre are ca obiect exclusiv înființarea serviciului. Structura organizatorică, statul de funcții și regulamentul de organizare și funcționare urmează a fi supuse aprobării Consiliului Local prin hotărâre distinctă. Posturile aferente serviciului nu se includ în numărul maxim de posturi stabilit pentru U.A.T. Orașul Buhuși, potrivit art. III alin. (2) din Ordonanța de urgență a Guvernului nr. 63/2010, și nu intră sub incidența măsurilor de reducere prevăzute de Ordonanța de urgență a Guvernului nr. 7/2026.
Temeiul legal
Proiectul de hotărâre este întemeiat, în principal, pe prevederile art. 3 alin. (1), art. 8 alin. (1) și alin. (3) lit. d), art. 22 alin. (2) lit. a), art. 23 alin. (1) lit. a) și art. 28 alin. (1), alin. (2) lit. a) și alin. (4) din Legea nr. 51/2006 a serviciilor comunitare de utilități publice, republicată, cu modificările și completările ulterioare, pe cele ale art. 2 alin. (3), art. 2 alin. (8), art. 3 lit. e) și art. 6 alin. (1) din Legea nr. 101/2006 a serviciului de salubrizare a localităților, republicată, cu modificările și completările ulterioare, pe dispozițiile Ordonanței de urgență a Guvernului nr. 92/2021 privind regimul deșeurilor, precum și pe cele ale art. 129 alin. (2) lit. a) și lit. d), coroborat cu alin. (3) lit. e) și cu alin. (7) lit. n), din Ordonanța de urgență a Guvernului nr. 57/2019 privind Codul administrativ, cu modificările și completările ulterioare.
De asemenea, sunt avute în vedere prevederile Legii nr. 273/2006 privind finanțele publice locale, cu modificările și completările ulterioare, ale Legii nr. 53/2003 – Codul muncii, republicată, cu modificările și completările ulterioare, ale Legii-cadru nr. 153/2017 privind salarizarea personalului plătit din fonduri publice, cu modificările și completările ulterioare, precum și celelalte acte normative incidente.
Propunere
Având în vedere necesitatea asigurării unor servicii de salubrizare continue și conforme cadrului legal, concluziile Studiului de oportunitate, precum și competențele Consiliului Local al Orașului Buhuși, propun adoptarea proiectului de hotărâre privind înființarea Serviciului Public de Utilități Buhuși, în forma prezentată.
Față de cele prezentate, consider necesară și oportună aprobarea proiectului de hotărâre.
PRIMAR,
VASILE ZAHARIA

